«ДжэгуакIуэ» театрым и япэ илъэситхур
Сабий творчествэмкIэ республикэ унэм IутIыж Борис и цIэр зезыхьэ и «ДжэгуакIуэ» цIыхубэ литературэ театрыр Налшык къалэм и курыт еджапIэ №32-м щолажьэ. Абы и артист ныбжьыщIэхэм иджыблагъэ ягъэлъэгъуащ илъэсым къриубыдэу зыхунэсахэр. Зэхыхьэр иригъэкIуэкIащ Иуаз Данэ.
КъБР-м гъуазджэхэмкIэ щIыхь зиIэ и лэжьакIуэ Тхьэзэплъыж Ислъам Литературэ театрыр къызэрызэригъэпэщрэ мы гъэм илъэситху мэхъу, езы студиер илъэс пщыкIутху ирокъу.
Артист ныбжьыщIэхэм удихьэхыу утыку кърахьащ ЩоджэнцIыкIу Алий и «Мадинэ» поэмэм, Лермонтов Михаил и «КIуэрыкIуэсэж» бгырыс хъыбарым, сабий тхакIуэ нэхъыфI дыдэхэм ящыщ Чуковский Корней и «Тараканище» тхыгъэм къытращIыкIа спектаклхэр. Апхуэдэу гъэхуауэ къеджащ МэшбащIэ Исхьэкъ и «Ридадэ», «Убыххэр» усэхэм. Уримыгушхуэн плъэкIыртэкъым спектаклхэм хэта еджакIуэ- хэу Мэкъуауэхэ Каринэрэ Елдаррэ, Бэлагъы Беллэ, Апажэ Лилианэ, КIэш Астемыр, Шэрхъ Мухьэмэд, Гъуэныбэ Тамерлан, Шэбэз Вадим, Бэрбэч Амырхъан, Кумыщ Аслъэн сымэ я зэфIэкIым, я утыку итыкIэм, я зыIыгъыкIэ екIум, фэилъхьэгъуэхэмкIэ зэрызэпэщым. НыбжьыщIэхэм адыгэбзэр дахэу зэрагъэшэрыуэмрэ ягъэзащIэ ролхэр къазэрехъулIэмрэ удахьэхырт, я утыку итыкIэм узэрызы-Iэпишэр абы хэплъхьэжмэ, мы цIыхубэ литературэ театрым мыхьэнэшхуэ зэриIэр гурыIуэгъуэщ.
Гъэлъэгъуэныгъэм къри-
хьэлIахэм къыхагъэщащ театрым и артист ныбжьыщIэхэм илъэсым къриубыдэу зэлэжьахэр гунэс зэращыхъуар, къазэрехъулIар, IутIыж Бо-рис и цIэр зезыхьэ цIыхубэ литературэ театрым и фIыгъэкIэ республикэ гъуазджэм хэлъхьэныгъэфI хуэзыщIын щIэблэ къызэрытщIэхъуэр. «ДжэгуакIуэ» студием къекIуалIэхэм я унафэщI Тхьэзэплъыж Ислъам абыхэм фIыщIэ хуащIащ утыку итыкIэр, хабзэр, нэмы-сыр, бзэр нэхъ куууэ зэраригъащIэм, гупсысэфу зэригъасэм, я къэухьым, я зэхэщIыкIым зэрызригъэужьым, гъуазджэм и щэхухэр къазэрыхузэIуихым папщIэ.
Сабий творчествэмкIэ республикэ унэм и художественнэ къудамэм и унафэщI Бжинавэ Марлен артист ныбжьыщIэхэмрэ ахэр зыгъасэ Тхьэзэплъыж Ислъамрэ ехъуэхъуащ утыку кърахьа лэжьыгъэхэр къазэрехъулIам папщIэ икIи я IуэхущIапIэм и унафэщI, КъБР-м егъэджэныгъэмкIэ щIыхь зиIэ и лэжьа-кIуэ, УФ-м щIыхь зиIэ и егъэджакIуэ Къалмыкъ Кларэ къыбгъэдэкI щIыхь тхылъыр зыхуагъэфэщахэм яритыжащ. Бжинавэ и псалъэм къыхигъэщащ ныбжьыщIэхэм зэфIэкIышхуэ зэраIэр, и гукъыдэжым зэрыхагъэхъуар.
Адыгэ литературэм и классик ЩоджэнцIыкIу Алий къызэралъхурэ илъэси 115-рэ щрикъум ирихьэлIэу къыхалъхьа япэ дунейпсо зэпеуэм и къызэгъэпэщакIуэ комитетым и унафэщI, Дунейпсо Арткомитетым и вице-президент, а зэгухьэныгъэм и лIыкIуэу Кавказым щыIэ, ТворчествэмкIэ академием и президент, академик Бейтыгъуэн Iэуес жиIащ «ДжэгуакIуэ» цIыхубэ литературэ театрым и артистхэм «Мадинэ» поэмэм къытращIыкIыу ягъэува спектаклыр нэхъыфIу къызэралъытар. Бейтыгъуэн Iэуес Тхьэзэплъыж Ислъам хуигъэфэщащ Дунейпсо Арткомитетым къыбгъэдэкI дыщэ медалымрэ «Урысей лъэпкъ артиадэм и лауреат» щIыхьыцIэмрэ. Апхуэдэу Тхьэзэплъыжым и гъэсэнхэм яритыжащ зэпеуэм и лауреат зэрыхъуам щыхьэт техъуэ щIыхь тхылъхэр. Бейтыгъуэным школым и унафэщI Блэныхь Къазбэчи псалъэ гуапэхэр хужиIащ икIи япэ дыдэу Iуащхьэмахуэ дэкIа Хьэшыр Чылар и цIэкIэ ягъэува дыщэ медалыр хуигъэфэщащ, «ДжэгуакIуэ» гупым дэIэпыкъуэгъу зэрахуэхъум папщIэ.
Адыгэ студиеу къызэрагъэпэща мы театрыр и къалэнхэм хъарзынэу йохъулIэ. «ДжэгуакIуэ» театрым зи цIэ зэрихьэ тхакIуэ, драматург цIэрыIуэ IутIыж Борис и тхыгъэхэм гулъытэ хэха хуащI, абы и «Тыргъэтауэ», «Дамэлей», «Эдип» пьесэхэр ягъэуващ.
— Дылэжьэн папщIэ Iэмал псори мы курыт еджапIэм дыщиIэщ: репетицэ щедгъэкIуэкIын пэши, зыкъыщыдгъэлъэгъуэн утыкуи. Театр студиер къыщызэзгъэпэщагъащIэм си гъэсэну щыта, мы школым и унафэщI Блэныхь Къазбэч куэд- кIэ къыддоIэпыкъу, — жеIэ Тхьэзэплъыж Ислъам. — НыбжьыщIэхэм я псэлъэкIэм, я жьэнахуагъэм зегъэужьыным солIалIэ. Ар зэбгъэхъулIэнымкIэ IэмалыфIщ псалъэжьхэр, псалъэ шэрыуэхэр, псынщIэрыпсалъэхэр. Куэд елъытащ артистхэр зэхэщIыкIыгъуэу псэлъэным, и гъусэм едэIуэфу, абы жэуап иритыжыфу утыку итыным. Аращ адыгэ студиеу къызэдгъэпэща мы театрым и къалэн нэхъыщхьэри.
ТЕКIУЖЬ Заретэ.
Сурэтхэр Къарей Элинэ трихащ.
